**Ամենամյա արձակուրդային գումարի հաշվարկման ձեռնարկ**

1. Ամենամյա արձակուրդն աշխատանքային օրերով հաշվարկվող ժամանակահատված է, որը տրամադրվում է աշխատողին հանգստանալու և աշխատունակությունը վերականգնելու համար: Այդ ընթացքում պահպանվում է նրա աշխատատեղը (պաշտոնը) և վճարվում է միջին աշխատավարձը (աշխ.օր, հոդված 158).
2. Ամենամյա նվազագույն արձակուրդի տևողությունը հնգօրյա աշխատանքային շաբաթվա դեպքում ***20*** աշխատանքային օր է, իսկ վեցօրյա աշխատանքային շաբաթվա դեպքում` ***24*** աշխատանքային օր (աշխ.օր, հոդված 159).
3. Ամենամյա լրացուցիչ արձակուրդի իրավունք ունեցող առանձին կատեգորիայի աշխատողների ցանկը և լրացուցիչ արձակուրդի օրերի տևողությունը սահմանված է ԼՂՀ կառավարության 2005թ. նոյեմբերի 29-ի N 496 որոշմամբ, իսկ ամենամյա երկարացված արձակուրդի իրավունք ունեցող առանձին կատեգորիայի աշխատողների ցանկը և լրացուցիչ արձակուրդի օրերի տևողությունը՝ ԼՂՀ կառավարության 2005թ. նոյեմբերի 29-ի N 497 որոշմամբ
4. Յուրաքանչյուր աշխատանքային տարվա համար ամենամյա արձակուրդը տրամադրվում է ***տվյալ աշխատանքային տարում***: ***Աշխատանքային տարին օրացուցային օրերով հաշվարկվող ժամանակահատված է, որն սկսվում է աշխատողի հետ աշխատանքային պայմանագրով կամ աշխատանքի ընդունման մասին անհատական իրավական ակտով նախատեսված օրն աշխատանքի անցնելու օրվանից և ավարտվում է հաջորդ օրացուցային տարվա համապատասխան ամսին և ամսաթվին*** (աշխ.օր, հոդված 164).***:***
5. Կողմերի համաձայնությամբ ամենամյա արձակուրդը կարող է տրամադրվել մասերով: Ամենամյա արձակուրդը մասերով տրամադրելու դեպքում ամենամյա արձակուրդի մասերից մեկը պետք է կազմի առնվազն 10 աշխատանքային օր` հնգօրյա աշխատանքային շաբաթի դեպքում, և առնվազն 12 աշխատանքային օր` վեցօրյա աշխատանքային շաբաթի դեպքում (աշխ.օր, հոդված 163).:
6. Ամենամյա արձակուրդի համար անհրաժեշտ աշխատանքային ստաժը.

* փաստացի աշխատած ժամանակահատվածը.
* այն ժամանակահատվածը, որի ընթացքում, օրենսդրությանը համապատասխան, պահպանվում են աշխատողի աշխատատեղը (պաշտոնը) և աշխատավարձը` ամբողջությամբ կամ մասամբ,բացառությամբ օրենսգրքով սահմանված դեպքի.
* աշխատողի ժամանակավոր անաշխատունակության ժամանակահատվածը.
* վճարովի ամենամյա արձակուրդի ժամանակահատվածը
* հարկադիր պարապուրդում աշխատողի գտնվելու ժամանակահատվածը` նախկին աշխատանքին վերադառնալու դեպքում.
* օրինական գործադուլի ժամանակահատվածը.
* վարժական հավաքների մասնակցելու, զորահավաքային զինվորական ծառայություն իրականացնելու կամ որպես զինվորական ծառայության մեջ չգտնվող անձ (կամավորական)՝ կամավորական հիմունքներով Հայաստանի Հանրապետության, ինչպես նաև Հայաստանի Հանրապետության կամ պաշտպանության ոլորտում պետական լիազոր մարմնի հետ ռազմական փոխօգնության պայմանագրերի հիման վրա այլ երկրների պաշտպանության մարտական գործողություններին մասնակցելու ժամանակահատվածը.
* օրենսդրությամբ սահմանված այլ ժամանակահատվածներ (աշխ.օր, հոդված 165):

1. Ամենամյա արձակուրդի համար գործատուն աշխատողին վճարում է ***միջին աշխատավարձ,*** որը հաշվարկվում է աշխատողի միջին օրական աշխատավարձը տրամադրվող արձակուրդի օրերի թվով բազմապատկելու միջոցով (աշխ.օր, հոդված 169):
2. Միջին աշխատավարձի ***հաշվարկման համար հաշվի են առնվում աշխատանքի վարձատրության բոլոր տեսակները*** (հիմնական աշխատավարձ, լրացուցիչ աշխատավարձ` հավելումներ, հավելավճարներ, լրավճարներ, պարգևատրումներ և այլն), որոնք կիրառվում են տվյալ կազմակերպությունում` անկախ վճարման աղբյուրից: ***Աշխատողի միջին ամսական աշխատավարձի չափը որոշվում է***

* ***այդպիսի պահանջ առաջանալու ամսվան նախորդող*** վերջին տասներկու ամիսների ընթացքում տվյալ գործատուի կողմից աշխատողի համար հաշվարկված աշխատանքի վարձատրության բոլոր տեսակների (հիմնական աշխատավարձ, լրացուցիչ աշխատավարձ` հավելումներ, հավելավճարներ, լրավճարներ, պարգևատրումներ և այլն) ընդհանուր գումարը տասներկուսի բաժանելու միջոցով.
* Հաշվառման ենթակա տասներկու ամիսներում չպետք է ներառվեն այն ամիսները, որոնց ընթացքում աշխատողը եղել է ժամանակավոր անաշխատունակության մեջ և (կամ) արձակուրդում և (կամ) ոչ իր մեղքով պարապուրդում, ինչպես նաև զինվորական հաշվառման պարտականություններ կատարելու, վարժական հավաքների, զինվորական վարժանքների, զորավարժությունների մասնակցելու, զորահավաքային զինվորական ծառայություն իրականացնելու կամ որպես զինվորական ծառայության մեջ չգտնվող անձ (կամավորական)՝ կամավորական հիմունքներով Արցախի Հանրապետության, ինչպես նաև Արցախի Հանրապետության կամ պաշտպանության ոլորտում պետական լիազոր մարմնի հետ ռազմական փոխօգնության պայմանագրերի հիման վրա այլ երկրների պաշտպանության մարտական գործողություններին մասնակցելու ամիսները.
* Եթե սույն մասի երկրորդ պարբերությունում նշված պատճառներից որևէ մեկով տասներկու ամիսները չեն ձևավորվում կամ միջին ամսական աշխատավարձը հաշվարկելու պահանջն առաջացել է մինչև աշխատողի առաջին աշխատանքային տարին լրանալը, ապա աշխատողի միջին աշխատավարձի չափը հաշվարկվում է` տվյալ ժամանակահատվածում մյուս բոլոր ամիսների ընթացքում աշխատողի համար հաշվարկված աշխատանքի վարձատրության բոլոր տեսակների (բացառությամբ պարգևատրման գումարների) ընդհանուր գումարն այդ ամիսների թվի վրա բաժանելու միջոցով, իսկ պարգևատրման գումարները միջին աշխատավարձի մեջ հաշվի են առնվում 1/12-ի չափով.
* Այն դեպքում, երբ միջին ամսական աշխատավարձի հաշվարկման պահանջ առաջանալու ամսվան նախորդող տասներկու ամիսներում աշխատողը չի ունեցել փաստացի հաշվարկված աշխատավարձ, կամ տասներկու ամիսներում առկա են սույն մասի երկրորդ պարբերությունում թվարկված դեպքերը, միջին աշխատավարձի փոխարեն հաշվարկման համար հիմք է ընդունվում աշխատողի համար օրենսդրությամբ սահմանված պաշտոնային դրույքաչափը կամ աշխատանքային պայմանագրով կամ աշխատանքի ընդունման մասին իրավական ակտով սահմանված ամսական աշխատավարձը: Եթե սահմանված է ժամային դրույքաչափ, ապա հաշվարկների համար հիմք է ընդունվում ժամային դրույքաչափը.
* Եթե միջին աշխատավարձի հաշվարկման ժամանակ սույն մասի երկրորդ պարբերությունով սահմանված կարգով հաշվարկից հանված ամիսներում աշխատողի համար հաշվարկվել են պարգևատրումներ, ապա պարգևատրման գումարը միջին աշխատավարձի մեջ հաշվի է առնվում սույն մասի երրորդ պարբերությունով սահմանված կարգով.
* Հնգօրյա աշխատանքային շաբաթվա դեպքում միջին օրական աշխատավարձի չափը որոշվում է` միջին ամսական աշխատավարձը բաժանելով 21-ի: Վեցօրյա աշխատանքային շաբաթվա դեպքում միջին օրական աշխատավարձի չափը որոշվում է` միջին ամսական աշխատավարձը բաժանելով 25-ի (աշխ.օր, հոդված 195):

1. 2023 թ. եկամտային հարկի դրույքաչափը՝

|  |  |
| --- | --- |
| **Ժամանակահատվածը** | **Եկամտային հարկի**  **դրույքաչափը** |
| 2023 թվականի հունվարի 1-ից | 13 տոկոս |

(Եկամտային հարկի մասին ԼՂՀ օրենք, հոդված 11):

1. Սոցիալական վճարի չափը 2023 թվականի հունվարի 1-ից՝

|  |  |
| --- | --- |
| **աշխատավարձի**  **ամսական չափը** | **սոցիալական վճարի չափը`**  **հաշվարկված աշխատավարձի**  **նկատմամբ** |
| մինչև 500 000 ՀՀ դրամը ներառյալ | 5 տոկոսը |
| 500 000-ից ավելի ՀՀ դրամ | 10 տոկոսի և 25000 ՀՀ դրամի տարբերության չափով. |
| Առավելագույն չափը՝ | 77000 ՀՀ դրամ՝ 500000 x 5% = 25000, 1020000-500000 = 520000 x 10% = 52000, 25000+52000 = 77000 (կամ 1020000 x10% = 102000-25000= 77000) |

(Կուտակային կենսաթոշակների մասին ԱՀ օրենք, հոդված 6):

1. Դրոշմանիշային վճարի դրույքաչափերը.

|  |  |
| --- | --- |
| մինչև 100 000 ՀՀ դրամ հաշվարկման բազայի դեպքում | 1 500 ՀՀ դրամ |
| 100 001-ից մինչև 200 000 ՀՀ դրամ հաշվարկման բազայի դեպքում | 3 000 ՀՀ դրամ |
| 200 001-ից մինչև 500 000 ՀՀ դրամ հաշվարկման բազայի դեպքում | 5 500 ՀՀ դրամ |
| 500 001-ից մինչև 1 000 000 ՀՀ դրամ հաշվարկման բազայի դեպքում | 8 500 ՀՀ դրամ |
| 1 000 001 ՀՀ դրամ և ավելի հաշվարկման բազայի դեպքում | 15 000 ՀՀ դրամ |

(Արցախի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին ԱՀ օրենք, հոդված 12):